Document ID: 32010R0371
Publication Date: 2010-04-16

Content:
REGOLAMENT TAL-KUMMISSJONI (UE) Nru 371/2010
tas-16 ta’ April 2010
li jissostitwixxi l-Annessi V, X, XV u XVI tad-Direttiva 2007/46/KE tal-Parlament Ewropew u tal-Kunsill li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturin (Direttiva Kwadru)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (Direttiva Kwadru) (1), u b’mod partikolari l-Artikoli 41(6), 11(5) u 39(2) tagħha,
Billi:
(1)
Id-Direttiva 2007/46/KE tistabbilixxi qafas armonizzat li fih id-dispożizzjonijiet amministrattivi u r-rekwiżiti tekniċi ġenerali għall-vetturi, is-sistemi, il-komponenti u l-unitajiet tekniċi separati l-ġodda kollha. B’mod partikolari, din tinkludi deskrizzjoni tal-proċeduri li wieħed irid isegwi fir-rigward tal-approvazzjoni tat-tip, inklużi l-miżuri prattiċi li jridu jittieħdu sabiex ikun żgurat li l-vetturi huma prodotti skont id-dokumentazzjoni tagħhom dwar l-approvazzjoni tat-tip kif ukoll dispożizzjonijiet dwar kif għandhom isiru t-testijiet sabiex tingħata l-approvazzjoni tat-tip.
(2)
Meta kien qed jeżamina l-oqsma ta’ politika ewlenija li jħallu impatt fuq il-kompetittività tal-industrija Ewropea tal-vetturi tat-triq, il-Grupp ta’ Livell Għoli CARS 21, stabbilit mill-Kummissjoni fl-2005 biex ifassal it-triq lejn l-iżvilupp sostenibbli ta’ industrija Ewropea kompetittiva tal-vetturi tat-triq, laħaq ftehim dwar numru ta’ rakkomandazzjonijiet li jimmiraw li jsaħħu l-kompetittività globali u l-impjiegi tal-industrija filwaqt li jsostnu iktar progress fejn tidħol is-sigurtà u l-ambjent. Fil-qasam tas-simplifikazzjoni l-Grupp irrakkomanda l-introduzzjoni tal-possibbiltà fejn manifattur iwettaq testijiet meħtieġa għall-approvazzjoni huwa stess, xi ħaġa li tkun timplika l-ħatra tiegħu bħala servizz tekniku (minn hawn "il quddiem “awtottestjar”). Il-Grupp irrakkomanda wkoll il-possibbiltà li jintużaw simulazzjonijiet bil-kompjuter minflok ma jitwettqu testijiet fiżiċi (minn hawn "il quddiem “ittestjar virtwali”).
(3)
Wieħed mill-fatturi ewlenin tas-sistema tal-approvazzjoni tat-tip jikkonsisti fil-livell għoli ta’ fiduċja li jrid ikun hemm bejn l-awtorità tal-approvazzjoni u s-servizzi tekniċi li din tkun appuntat. Għaldaqstant huwa importanti li d-dokumenti li jgħaddu bejn is-servizzi tekniċi u l-awtorità tal-approvazzjoni jiżguraw trasparenza u ċarezza. Għal din ir-raġuni, il-format tar-rapporti tat-test kif ukoll l-informazzjoni li jeħtieġ tkun inkluża magħhom għandhom ikunu speċifikati b’mod ċar fl-Anness V tad-Direttiva 2007/46/KE dwar il-proċeduri li wieħed irid isegwi fir-rigward tal-approvazzjoni tat-tip.
(4)
Il-verifika tal-konformità tal-vetturi, il-komponenti jew l-unitajiet tekniċi separati tul il-proċess kollu tal-produzzjoni huwa mekkaniżmu essenzjali tas-sistema tal-approvazzjoni tat-tip. Wieħed mill-modi kif tiġi vverifikata l-konformità jikkonsisti fit-twettiq ta’ testijiet fiżiċi fuq il-vetturi, il-komponenti jew l-unitajiet tekniċi separati meħuda mill-produzzjoni sabiex ikun żgurat li dawn ikomplu jissodisfaw ir-rekwiżiti tekniċi. Anki meta jkunu ntużaw metodi ta’ test virtwali għall-iskopijiet tal-approvazzjoni tat-tip, irid ikun iċċarat li meta l-awtorità tagħżel kampjuni addoċċ, ikunu jistgħu jitwettqu biss testijiet fiżiċi.
(5)
It-testijiet meħtieġa bil-għan li tingħata l-approvazzjoni tat-tip jitwettqu biss minn servizzi tekniċi nnotifikati kif xieraq mill-awtoritajiet ta’ approvazzjoni tal-Istati Membri wara li jiġu eżaminati l-ħiliet u l-kompetenza tagħhom skont standards internazzjonali relevanti. Dawn l-istandards ikun fihom ir-rekwiżiti neċessarji li jippermettu li manifattur, jew subkuntrattur li jaġixxi f’ismu, jingħata l-kariga ta’ servizz tekniku mill-awtorità tal-approvazzjoni fil-kuntest tad-Direttiva 2007/46/KE. Madankollu huwa importanti li jkunu speċifikati fiex jikkonsistu r-responsabbiltajiet tal-manifatturi sabiex wieħed jilqa' kontra kunflitt potenzjali ta’ interess, partikolarment meta t-testijiet ikunu subkuntrattati.
(6)
Lista tal-atti regolatorji li għalihom manifattur jista' jinħatar bħala s-servizz tekniku hija inkluża fl-Anness XV tad-Direttiva 2007/46/KE. Biex ikun hemm konformità mar-rakkomandazzjonijiet tal-Grupp ta’ Livell Għoli CARS 21 jeħtieġ li din il-lista tiġi emendata.
(7)
Tul il-proċess tal-inġinerija tintuża l-għajnuna bil-kompjuter, partikolarment l-iddisinjar tal-kunċetti u t-tqassim tal-komponenti u tat-tagħmir, is-saħħa u l-analiżi dinamika tal-immuntar, kif ukoll id-definizzjoni tal-metodi tal-immanifatturar. Is-softwer li hu disponibbli jagħmilha possibbli li jintużaw metodi ta’ ttestjar virtwali li jistrieħu fuq dawk l-aspetti tekniċi u li l-introduzzjoni tagħhom kienet identifikata mill-Grupp ta’ Livell Għoli CARS 21 bħala mezz kif jitnaqqsu l-ispejjeż tal-manifatturi billi jitneħħa l-obbligu li jinbnew prototipi għall-iskopijiet tal-approvazzjoni tat-tip. Biex ikun hemm konformità mar-rakkomandazzjonijiet tal-Grupp, jeħtieġ li tiġi stabbilita lista tal-atti regolatorji li għalihom huwa awtorizzat l-ittestjar virtwali.
(8)
Metodu virtwali ta’ ttestjar għandu joffri l-istess livell ta’ fiduċja fir-riżultati bħal test fiżiku. Għaldaqstant huwa f’loku li jkunu stipulati kundizzjonijiet relevanti biex ikun żgurat li qed issir validazzjoni xierqa tal-mudelli matematiċi.
(9)
Huwa f’loku, bil-ħsieb li jiġi żgurat it-tħaddim xieraq tas-sistema tal-approvazzjoni tat-tip, li jiġu aġġornati l-Annessi tad-Direttiva 2007/46/KE biex jiġu adattati għall-iżvilupp tal-għarfien xjentifiku u tekniku. Minħabba li d-dispożizzjonijiet ta’ dawk l-annessi huma dettaljati biżżejjed u ma jeħtiġux aktar miżuri ta’ traspożizzjoni mill-Istati Membri, ikun f’loku li dawn jinbidlu permezz tar-regolament skont l-Artikolu 39(8) tad-Direttiva 2007/46/KE.
(10)
L-Annessi V, X, XV u XVI tad-Direttiva 2007/46/KE għandhom jiġu emendati skont dan.
(11)
Il-miżuri stipulati f’dan ir-Regolament huma skont l-opinjoni tal-Kumitat Tekniku- Vetturi bil-Mutur,
ADOTTAT DAN IR-REGOLAMENT:
Artikolu 1
Id-Direttiva 2007/46/KE għandha tiġi emendata kif ġej:
1.
L-Anness V huwa mibdul bit-test fl-Anness I ta’ dan ir-Regolament.
2.
L-Anness X huwa mibdul bit-test fl-Anness II ta’ dan ir-Regolament.
3.
L-Anness XV huwa mibdul bit-test fl-Anness III ta’ dan ir-Regolament.
4.
L-Anness XVI huwa mibdul bit-test fl-Anness IV ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum mill-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mid-29 ta’ April 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ April 2010.

Metadata:
Eurovoc Level 1 Categories: 100158
100154
100144
Eurovoc Level 2 Categories: 100238
100239
100261
100175
Eurovoc Level 3 Categories: 4539
525
2015
3641
All Eurovoc Categories: 2897
4654
4658
5235
848